РЕГЛАМЕНТ (ЕО) № 386/2008 НА КОМИСИЯТА
от 29 април 2008 година
за определяне на възстановяванията при износ в сектора на млякото и млечните продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), и по-специално член 31, параграф 3 от него,
като има предвид, че:
(1)
Член 31, параграф 1 от Регламент (ЕО) № 1255/1999 предвижда, че разликата между цените на продуктите, посочени в член 1 от горепосочения регламент, на световния пазар и на пазара на Общността, може да бъде покрита посредством възстановявания при износ.
(2)
Предвид сегашната ситуация на пазара на мляко и млечни продукти, не следва да се определят възстановявания при износ.
(3)
Споразумението за търговия, развитие и сътрудничество между Европейската общност и нейните държави-членки („СТРС“), от една страна, и Република Южна Африка, от друга страна, одобрено с Решение 2004/441/ЕО на Съвета (2), влезе в сила на 1 май 2004 г. В контекста на преговорите за ускорена либерализация на търговията със сирена между Европейската общност и Южна Африка е постигната договореност сирената, които са предмет на търговия между договарящите се страни, да не се ползват от никакви възстановявания при износ.
(4)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Не се предоставят възстановявания при износ, предвидени в член 31 от Регламент (ЕО) № 1255/1999, за продуктите, посочени в приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 април 2008 година.